[Foto’s] Kaapse herehuis vir rekordbedrag verkoopDie herehuis wat in Kaapstad verkoop is (Foto: www.saota.com) ŉ Duitse advertensiebaas het vandeesweek die duurste huis nóg in Kaapstad vir ŉ rekordbedrag van £14,5 miljoen (bykans R278 miljoen) gekoop. ŉ Luukse Porsche Carrera en ŉ Aston Martin DB9 was ook deel van dié ooreenkoms. Dirk Ströer en sy vrou, Tina, het glo halsoorkop verlief geraak op dié huis in Bantrybaai tydens hul besoek aan vriende in Kaapstad. Ströer besit een van Duitsland se grootste digitale en publieke advertensiemaatskappye. Die praghuis het sewe slaapkamers, nege badkamers, agt motorhuise, ŉ ‘infinity’-swembad en ŉ 360˚ uitsig van Kaapstad, onder meer Tafelberg, Leeukop en die see. Adrien Freinstein, die agent, het gesê die egpaar het nie beplan om só ŉ luukse huis te koop nie en wou glo eerder in Ibiza of Saint Tropez eiendom koop, maar was ‘heeltemal verlief op die huis’. Die huis is gebou deur SAOTA argitekte en het drie jaar geneem om te voltooi. Die onderneming het ook al twee toekennings vir die huis ingepalm. Die egpaar gaan die woning as vakansiehuis gebruik. Bron: Daily Mail